Ka nui te hiamo o taku ngākau ki te pānuitanga tuatoru otirā te pānuitanga whakamutunga o te pire māna nei e tū ai te hararei tūmatanui e whakanuia ai Te Hararei Tūmatanui o Te Kāhui o Matariki, Te Kāhui o Matariki Public Holiday Bill. Ko te hararei tūmatanui tuatahi tēnei e aro ana ki te mātauranga me te tikanga Māori. He tino rerekē anō tēnei i ngā hararei tūmatanui katoa kua noho mai e tohu ana i te aronga kē o tō tātou motu. Ko te tūmanako kāhore e whakaarohia te hararei nei hei rā whakatā noa, engari hei wā kē e tūhonohono anō ai tātou, tētahi ki tētahi ki te whānau me ngā hoa ki te taiao anō hoki.